Armands Māliņš

**Armands Māliņš** ir latviešu bijušais paramilitārists, milicis, cietuma uzraugs, politiķis, apsargs un blogeris. Bijis Rīgas domes deputāts (1994—1997) un Latvijas Nacionāli demokrātiskās partijas (LNDP) priekšsēdētājs (1991—2002). Pazīstams ar literāro pseidonīmu **Viedais Manels**. Ir izdienas pensionārs.

## Dzīvesgājums
Armands Māliņš dzimis 1962. gada 16. novembrī. 1982. gadā absolvējis Rīgas 36. vidusskolu. No 1983. līdz 1985. gadam dienējis obligātajā militārajā dienestā Padomju armijā. 1986. gadā uzsāka darbu padomju milicijā, ieguvis milicijas seržanta dienesta pakāpi. 1988. gadā milicijā veidojis Latvijas Tautas frontes (LTF) atbalsta grupu, kā dēļ nonācis konfliktā ar priekšniecību.

1990. gadu sākumā bijis Latvijas īpašo kārtības sargu štāba priekšnieka palīgs. Pēc tam publicējis rakstus laikrakstā "Pilsonis".

1991. gada 3. februārī kopā ar grupiņu bijušo Barikāžu aizstāvju nodibināja Latvijas Nacionāli demokrātisko partiju (LNDP).

1992. gadā, atbildot uz LR Zemessardzes izveidi, dibinājis paramilitāru organizāciju Latviešu Nacionālā gvarde (LNG) jeb Nacionālā gvarde (NG). Nacionālā gvarde tika uzskatīta par LNDP paramilitāro spārnu un kopā ar citām galēji labējām organizācijām 1992. gadā plānoja veikt bruņotu valsts apvērsumu pret LR Augstāko Padomi un LR Ministru padomi. Kāds LR Aizsardzības ministrijas darbinieks sacīja ka A. Māliņš savācis cilvēkus kuri ir spējīgi veikt teroraktus.

1992.―1993. gada Rīgas Latviešu biedrības (RLB) divvaldības krīzes laikā Māliņš bija RLB priekšsēdētāja vietnieka Ilmāra Druļļa sabiedrotais cīņā pret RLB priekšsēdētāju Jāni Graudoni. Šajā laikā Māliņš atradās RLB Valstiskās apziņas komisijas vadītāja, runasvīra un valdes locekļa amatos.

Naktī uz 1992. gada 8. septembri I. Druļļa sabiedrotā A. Māliņa vadītā paramilitārā grupējuma Nacionālā gvarde kaujinieki neitralizēja RLB namā dežurējošos policistus un pārņēma ēku savā kontrolē. Māliņa komandētie kaujinieki sāka celt barikādes un pūlējās panākt LR Zemessardzes atbalstu cīņai pret Valsts policiju. RLB ēkas sagrābšana tomēr neizdevās, jo LR Zemessardze neatbalstīja ēkas sagrābšanu un policija bez lielām grūtībām atjaunoja sabiedrisko kārtību ēkā. Galu galā Drullis un Māliņš zaudēja cīņā par varu RLB un Graudonis palika RLB vadītāja amatā.

1994. gada Rīgas domes vēlēšanās Māliņu ievēlēja par Rīgas domes deputātu. Māliņš bija vienīgais domē no LNDP saraksta ievēlētais deputāts.

1995. gada 15. marta naktī Rīgas policijas patruļdienests aizturēja Rīgas domes deputātu, pilsētas drošības un kārtības komitejas locekli Armandu Māliņu, kurš dzērumā izsita kāda Pērnavas ielas daudzstāvu nama durvju un logu stiklus. Viņam tika konstatēts 1,5 promiļu alkohola reibums. Dzīvoklis piederēja Latvijas Nacionālās sieviešu līgas priekšsēdētājas vietniecei Benitai Ziemelei. LNDP valde Māliņam izteica "stingro brīdinājumu", kā arī izplatīja paziņojumu ka šis incidents ir plānota provokācija pret Māliņu ar mērķi graut LNDP prestižu.

Māliņš no LNDP saraksta neveiksmīgi kandidēja 1995. gada 6. Saeimas un 1998. gada 7. Saeimas vēlēšanās.

Nereģistrētās Latvijas barkašoviešu organizācijas "Krievu nacionālā vienotība Latvijā" un LNDP apvienošanās kongresā 2002. gada 25. maijā Māliņu LNDP priekšsēža amatā nomainīja barkašoviešu vadītājs Jevgēņijs Osipovs. Vēlāk internetā tika publicēti attēli kuros redzams kā Osipovs un Māliņš pacēluši rokas romiešu sveicienā.

LNDP biedri 2002. gada 7. septembrī izplatīja aptuveni tūkstotis lapiņu "Jaunā laika" līdera Einara Repšes atbalstam. Māliņš, tolaik LNDP goda tiesas priekšsēdis, slavēja Repši. Savukārt, Repše uzskatīja, ka LNDP atbalsts ir prokrievisko spēku organizēta "Jaunā laika" nomelnošanas kampaņa.

Drošības policija (DP) 2003. gadā aizdomās par iespējamu nacionālā naida kurināšanu vērtēja A. Māliņa iespējams, antisemītiskos, izteikumus partijas interneta vietnē aryan.lv. Māliņš jau iepriekš bija nonācis tiesībsargājošo iestāžu uzmanības lokā par nesankcionētu mītiņu un gājienu organizēšanu, kā arī par nereģistrētās barkašoviešu organizācijas popularizēšanu. 2004. gada nogalē ziņots ka Armands Māliņš aptuveni gadu vairs neesot LNDP biedrs un strādājot par cietuma uzraugu.

2010. un 2020. gados publicējis viedokļrakstus tādās vietnēs kā delfi.lv un pietiek.com, kā arī sācis veidot blogu savos sociālo mediju profilos.

2022. gada 14. Saeimas vēlēšanās neveiksmīgi kandidējis no "Latvija pirmajā vietā" saraksta Rīgas vēlēšanu apgabalā. 2025. gada Rīgas domes vēlēšanās kandidēja partijas "Suverēnā vara, Apvienība Jaunlatvieši" sarakstā, taču netika ievēlēts.

## Atsauces